1Katika Yesus malihi Human Tuhan, ije biti bara kare murid Ayue hamauh, "Bapa Guru, coba ite ampin kare pangun Huma te. Tampayah kare batue. Dia laluen kahalape!" 2Yesus tombah, "Ikau mite kare pangun je hai-hai te kan? Jaton ije bara kare batu huang pangun Huma te kareh melai hasuson hong ekae. Uras jete kareh baduroh." 3Limbah te Yesus haguet akan Bukit Saitun, tuntang mondok intu eka je hataharep dengan Human Tuhan. Palus Petrus, Yakobus, Yohanes tuntang Andreas dumah manalih Ie tuntang hakotak dengan Yesus kabuat. 4"Coba Bapa mansanan akan ikei," koan ewen Dengae, "Hamparea taloh handiai te kareh manjadi? Tuntang en kare tandae je mansanan katikae te jari sampai?" 5"Rende-rendeng," koan Yesus tombah, "ela sampai keton buah tanjaro. 6Are oloh kareh dumah mahapan arang-Ku tuntang hamauh, 'Aku toh Ie!' palus mananjaro are oloh. 7Amon keton mahining kare auh parang tuntang kare baritan oloh kalahi, ela mikeh. Kare taloh te musti manjadi, tapi jete dia tau irima je wayahe jari kiamat. 8Bangsa ije kareh parang malawan bangsa je beken. Negara ije kareh manyarang negara je beken. Hong hete-hete kareh aton petak hagerek tuntang lau paham. Taloh handiai te harue tamparae bewei, sama kilau kapehe je ingkeme oloh bawi je handak luas. 9Keton musti bua-buah, basa keton kareh inawan tuntang iimbit akan kare pengadilan. Keton kareh injera huang kare huma sombayang. Keton kareh iimbit manaharep kare oloh je mimbing kuasa tuntang kare raja awi keton murid-Ku. Tuntang jete kesempatan akan keton uka manenga kasaksian tahiu Aku akan ewen. 10Barita Bahalap bara Hatalla te musti inyiar helo akan kare bangsa. 11Tuntang amon keton inawan tuntang iimbit akan pengadilan, ela mikeh tahiu taloh je musti ingotak keton. Amon katikae jari sampai akan hakotak, sewut ih taloh je insanan akan keton hong katika te. Basa kare auh je inyewut keton te dia auh keton kabuat, malengkan dumah bara Roh Hatalla. 12Oloh kareh mandarhaka mawi paharie kabuat sampai impatei. Jete kea je akan manjadi buah bapae dengan anake. Kare anak kareh malawan indu-bapae, tuntang manyarah ewen mangat impatei. 13Keton kareh inyingi awi oloh handiai awi keton murid-Ku. Tapi oloh je tahan sampai kalepahe, kareh akan inyalamat." 14"Keton kareh manampayah 'Kapapa je mampahancor' mendeng hong eka je pali akae. (Pampingat akan pambasa: Nirok ih en rimae te!) Hong katika te oloh je aton hong Yuda musti hadari akan bukit. 15Oloh je aton hong hunjun sapau huma ela mohon tuntang tame akan huang huma awi handak manduan taloh en-en. 16Oloh je aton hong tana ela mado manduan jubahe. 17Kare andau te dia laluen kapapae akan oloh bawi je batihi tuntang akan ibu je magon mampatuso anake! 18Balakudoa ih mangat kare taloh te ela manjadi hong wayah ujan. 19Hong kare andau je papa te kareh lembut kasusah je hindai puji manjadi bara metoh Hatalla manjadian kalunen sampai wayah toh, tuntang dia tinai manjadi rahian kareh. 20Paribasae Hatalla dia mamandak wayah te, maka jaton ije biti je tau salamat. Tapi tagal ungkup Ayue, Hatalla mamandak katika te. 21Hong katika te amon aton oloh je hamauh dengan keton, 'Ite, Raja Panyalamat te aton intu hetoh!' atawa 'Ite, Ie aton intu hete!' ela ih percaya auh oloh te. 22Basa kare panyalamat pananjaro tuntang kare nabi pananjaro kareh dumah. Ewen kareh malalus kare gawi je malabien bara bahut tuntang kare taloh heran hapae mananjaro amon olih, anak ungkup ain Hatalla kea. 23Jadi, rende-rendeng ih! Uras kare taloh te jari insanang-Ku akan keton helo bara taloh te manjadi." 24"Limbah kare wayah kasusah te, matanandau manjadi kaput, tuntang bulan nihau kalawae. 25Kare bintang kareh manjato bara langit, tuntang kare kuasa hong salepah langit tuntang petak manjadi hakangkalut. 26Hong katika te Anak Olon gitan dumah intu baunandau dengan kapaham kuasan Aie tuntang kahain Aie. 27Ie kareh manyoho kare malekat Ayue uka mamumpong ungkup je iintih Awie bara kaepat puting kalunen, bara kare saran kalunen sampai akan kare saran langit." 28"Keleh manduan auh ajar bara batang ara. Amon kare patinge jari bahijau tuntang balemo, tuntang nampara manyuloh, keton katawan jete wayah pandang jari tokep. 29Kalote kea amon keton mite kare taloh te manjadi, keton katawan wayah te jari tokep toto. 30Keleh keton katawan! Kare-kare taloh toh kareh manjadi helo bara kare oloh je belom wayah toh uras matei. 31Langit tuntang petak kareh nihau, tapi auh-Ku tetep sampai katatahie." 32"Aloh kalote, ije biti mahin jaton oloh katawan hamparea andaue atawa jame. Kare malekat hong sorga kea dia, tuntang Anak mahin dia, baya Bapa bewei je katawan. 33Jadi keton musti bajaga tuntang barendeng, basa keton dia katawan hamparea katikae. 34Jete ampie tau inanding sama kilau ije biti oloh je malihi humae palus haguet akan eka je kejau. Ie manyoho kare jipee mahaga humae, tuntang manenga gawi akan ewen mije-mije. Akan tukang jaga baun tonggang, ie mameteh uka bajaga bua-buah. 35Tagal te keton musti jaga-jaga, basa keton jaton katawan hamparea Tempon huma te dumah haluli -- tau metoh halemei, tau bentok alem, tau hong tampalawei, atawa tau kea metoh matan andau lembut. 36Amon ie dumah salenga, ela ih sampai ie sondau keton metoh batiroh. 37Taloh je insanang-Ku akan keton toh, kareh handak insanang-Ku kea akan oloh handiai: keleh jaga-jaga!"
Copyright
Learn More
bjn_Latn zho_Hant eng_Latn